|  |  |
| --- | --- |
| Forum: | Sundhedsrådet |
| Tid: | Mandag den 13. april 2015 kl. 17.00-19.00 |
| Sted: | Frivilligcentret, Bygangen 25, 1. sal.  |
| Deltagere: | Nils Jensen, Birgit Krüger Larsen, Glenn Molbech, Jeannette Nauta-Ridderstrøm, Bente Pedersen, Curt Gotthard, Birgit Hauer  |
| Afbud: | Sofie Amalie Blomsterberg |
| Referent: | Louise Borgstrøm  |

1. **Godkendelse af dagsorden og referat fra 16. marts 2015**

Referat og dagsorden blev godkendt.

1. **Frivilligcentret**

Selvhjælpskoordinator Bergitte Pedersen orienterede om frivilligcentrets arbejde og viste rundt i lokalerne. Frivilligcentret er finansieret af puljemidler fra Ministeriet for Børn, Ligestilling, Integration og Sociale forhold. Der er tilknyttet 25 foreninger til centret samt bl.a. frivillige psykologer og økonomiske rådgivere. Der kommer ca. 150 borgere i Frivilligcentret om ugen, som deltager i cafétilbud, aktivitetstilbud, pc-oplæring o. lign.

Frivilligcentret samarbejder bl.a. med jobcentret om praktikforløb.

Mange af brugerne kender til Frivilligcentrets tilbud fra deres netværk. For at udbrede kendskabet til tilbuddene har centret en hjemmeside, annoncerer i Albertslundposten og deltager på foreningsdagen.

1. **Sundhedsformidling**

Louise Borgstrøm orienterede om projektet ”Sundhed på dit sprog”, som er et tværkommunalt projekt mellem 6 kommuner. Hver kommune har egne sundhedsformidlere, som laver aktiviteter i egen kommune, men sundhedsformidlerne kan også arbejde på tværs af kommunegrænser. Kommunen afholder honorar til sundhedsformidlerne for gennemførte aktiviteter. Der er pt. 3 aktive sundhedsformidlere i Albertslund Kommune.

Sundhedsformidler Gülüzar Celik orienterede om, at man som sundhedsformidler arbejder med at skabe dialog og inspirere til bl.a. sundere kost- og motionsvaner blandt borgere med anden etnisk baggrund. Herudover kan sundhedsformidlerne også informere om, hvordan det danske sundhedsvæsen er opbygget og tilbud til borgerne, bl.a. screening for brystkræft og screening for livmoderhalskræft.

Sundhedsrådet spurgte ind til, om sundhedsformidlerne må måle blodsukker. Det er i henhold til autorisationsloven ikke muligt.

Efterfølgende blev arrangement om sunde smagsprøver drøftet. Gülüzar er interesseret i at være med. Det blev besluttet, at arrangementet afholdes på biblioteket til efteråret. Det afklares med biblioteket, om arrangementet kan holdes lørdag den 12. september 2015 eller lørdag den 26. september 2015. Det blev aftalt, at sundhedsrådets medlemmer til næste gang kommer med forslag til opskrifter. Det blev drøftet, om sundhedsrådet skal lave en folder med opskrifter på de retter, som serveres.

1. **Opfølgning på henvendelse om pensionisters rådighedsbeløb**

Der ligger nu – efter henvendelse fra sundhedsrådet – oplysninger om pensionisters rådighedsbeløb på kommunens hjemmeside: <http://albertslund.dk/borger/pension-og-aeldre/raadighedsbeloeb/>

Som det fremgår, så tages der blandt andet udgangspunkt i rådighedsbeløbet, når det vurderes, om en borger kan få hjælp til rimeligt begrundede enkeltudgifter. Har borgeren et mindre rådighedsbeløb end angivet, skyldes det ofte udgifter til bolig eller personlig gæld. I samråd med borgeren vurderes det individuelt, hvorledes hans/hendes situation afhjælpes bedst (f.eks. anvisning af ny bolig, aftale om afdragsordning eller lign.).

1. **Revision af sundhedsrådets folder**

Udkast til revideret pjece blev drøftet. Det blev besluttet at fastholde navnene på medlemmerne af sundhedsrådet i pjecen.

1. **Sundhedsrådets aktiviteter**
* *Grøn dag - sund dag på Materialegården:* Lørdag den 25. april 2015. Bente og Curt står for bod og fremskaffelse af materialer. Birgit videresender mail om tilmelding til aftenspisning.
* *Arrangement med Jerry Ritz på Albertslund Bibliotek:* Torsdag d. 7. maj kl. 19.15. Glenn orienterede om, at han onsdag den 15. april har aftale med Albertslund Posten om interview. Det blev aftalt, at der forsøges både at få en artikel og en annonce i Albertslund Posten. Regningen sendes til Albertslund Kommune til betaling på sundhedsrådets konto. Glenn kontakter Janus Enemark vedr. annoncering på kommunens informationsskærme. Louise bestiller kaffe, the og frugt. Louise kontakter biblioteket vedr. antal og aftaler med kantinen/vagten, at sundhedsrådet får adgang til at hente forplejningen.
1. **Evt.**
2. **Næste møde**

Onsdag den 20. maj 2015, kl. 17-19.